Kære læreruddanner,

Kan du huske, da du skulle vurdere, hvad der var mest meningsfuldt for dig ift teknologisk dannelse i naturfagsundervisningen: *at “understøtte kritisk tænkning ift. teknologi*" eller *at “Inddrage, hvordan et teknologisk system fungerer som del af et andet, større system*”? Nu kan du give dine studerende mulighed for samme overvejelser og anvende det i din undervisning.

På baggrund af den Q-sorteringsøvelse vi lavede på opstartsseminaret til tema 3, ”teknologisk dannelse i naturfag”, d.16/5, har vi lavet en materialepakke med følgende:

1. Litteratur om Q-metoden + en læsevejledning til artiklerne
2. Undervisningsmaterialer til at lave Q-sorteringen med de studerende

Du kan bruge materialepakken til selv at blive klogere på Q-metoden, og du kan bruge undervisningsmaterialet som en del af en refleksion og diskussion med de studerende (eller kolleger) om hvad teknologisk dannelse kan være i naturfagsundervisningen.

I undervisningsmaterialet laver de studerende alene Q-sorteringen og diskuterer i tilfældige grupper på baggrund heraf. Faktoranalysen er undladt, da vi vurderer, at det generelt vil være for tidskrævende i undervisningen. Hvis du gerne vil have faktoranalysen med og inddele grupper på baggrund heraf, så kan du finde link til faktoranalyseprogrammet i læsevejledningen til artiklerne.

Udsagnene, som de studerende sorterer, er de samme, som du sorterede på seminaret, men opgaveformuleringen og introduktionen er tilpasset, så de retter sig mod de studerende.

I følgeforskningsgruppen vil vi meget gerne vejlede forberedelse af øvelsen samt evt. observere undervisningen, hvis du laver øvelsen med dine studerende. Du vil få adgang til en ny øvelse, og vi kan bruge observationerne til at undersøge metodens potentiale som refleksionsværktøj i undervisningen og de studerendes perspektiver på teknologisk dannelse i naturfagsundervisningen. Hvis du har interesse heri, så kontakt gerne: Sanne Lisborg (sanl@kp.dk) eller Stine Ejsing-Duun (sed@plan.aau.dk).

God fornøjelse med materialet!

På vegne af følgeforskningsgruppen,

Lykke Brogaard Bertel, Camilla Guldborg Hundahl, Stine Ejsing-Duun, Rasmus Jørnø, Keld Nielsen og Sanne Lisborg